2008. aasta sügisel kogunes Von Krahli Teatrisse rahvusvaheline kunstnike seltskond, et osaleda Von Krahli Akadeemia loengutel ja küsida: "Kas on elu pärast kapitalismi?". Kaks kuud loenguid, kaks kuud aktsioone. Kaks kuud küsimusi, kaks kuud vastuseid.
Kes kuuluvad truppi?
Trupiliikmed on pärit erinevatelt kontinentidelt ning on väga erineva taustaga. Sydur Rahman Lipon Bangladeshist on välismaalastest trupiliikmetest ainus, kes on tihedalt teatriga seotud. Ta õpetab teatrit Dhaka ülikoolis ning on vabakutseline lavastaja ja teatriaktivist. Renzo van Steenbergen on eksperimentaalse ja tehnoloogilise muusika taustaga helikunstnik Hollandist. Argentiinlane Martin Molinaro on performance- ja installatsioonikunstnik, kes näidanud oma töid üle Lõuna- ja Kesk-Ameerika. USAst pärit Nathan Fuhr on dirigendiharidusega muusik, kes tunneb end kodus ka improvisatsiooni, tantsu ja rituaali maailmas. Sakslane Lukas Kühne on heli- ja valguskunstnik ning skulptor, kes annab meistriklasse ka Eesti Kunstiakadeemias. Lukase silmnähtav panus Von Krahli Akadeemias on hiigelsuured vineerkaste meenutavad trummid, mis tekitavad lummavaid helisid kõige erinevamatel sagedustel. Vaata mõningaid pilte siit.
Eestlastest trupiliikmed: lisaks Von Krahli püsitruppi kuuluvatele Riina Maidrele ja hiljuti liitunud Mart Kolditsale teevad Akadeemia perioodi kaasa ka näitlejad Inga Salurand teatrist NO99 ja Bert Raudsep. Samuti kuuluvad truppi Maike Lond - Hollandis kõrgkoolis käinud muusik-helikunstnik ning Siret Paju - kuus aastat Berliinis ja Londonis õppinud lavastaja, kes hakkas Eestisse tulles koolitama näitekirjanikke. Koolitus sai nimeks Drakadeemia ning tulevased näitekirjanikud on seotud ka Von Krahli Akadeemiaga kirjutades kunstilise peegelduse kuulatud loengutele. Erinevates anrites tekste saab lugeda siit.
Mida trupp teeb?
Kogu kahekuulise Akadeemia perioodi viibivad trupiliikmed hommikust hilisõhtuni Von Krahli majas Tallinnas Rataskaevu tänaval. Iga nädal algab kogunemisega, kus arutatakse ja vaieldakse läbi nädala loengu teema. Von Krahli Akadeemia lektorite seltskond on sama kirev kui trupp - teemad varieeruvad globaalsest soojenemisest uue valgustusajastuni, maailma majandusest vaba meedia olukorrani. Käsitletud teemadest ja üle maailma kokku tulnud lektoritest põhjalikumalt siin. Iga lektor toob kaasa oma nägemuse ühiskonna tulevikust ning iga lektor annab oma, tihti vastuolulisegi vastuse küsimusele: "Kas on elu pärast kapitalismi?".
Trupi liikmed töötavad tavaliselt kahe- kolmeliikmeliste gruppidena. Üritatakse leida lektori poolt esitatud teemadele kunstilisi vasteid. Ka kommenteerida, vaielda. Käiakse majast väljas, küsitletakse inimesi tänaval, tehakse lühifilme, aktsioone, bändiproove. Igal reedel esitab trupp etenduse publikule. Etendusi nimetaksime häppeningideks, performance'iteks, etüüdideks. Tegemist on postdramaatilise teatriga, kus oluline pole mitte lineaarne lugu või konkreetne alustekst, vaid kus mängima hakkavad atmosfäär, vormilised vimkad, esitaja enda seisukohad. Laval võib olla punkkontsert, heli- ja valgusinstallatsioon, trummisessioon. Lavale on pandud mõnest teisest lavastusest ümber töödeldud stseen (nt Mati Undi "Stiil"). Laval on koreograafilised eksprerimendid, etnograafiline muinasjutt, soololaul. Ekraanil näidatakse reklaami, eksperimentaalfilmi ja palju muud. Trupiliikmed ei sea endale ei vormilisi ega sisulisi piiranguid. Von Krahli Akadeemias saab katsetada ideedega, mida kusagil mujal teostada ei saa. Ning ideed tõukuvad Akadeemia lektoritest ja loengutest. Rohkelt pilte leidub galeriis.
Väljund?
Kõik loengud ja etendused salvestatakse ning oktoobrist detsembrini 2008 jookseb laupäeviti ETV-s kaheksaosaline saatesari "Kas on elu pärast kapitalismi?". Saate formaat, milles ühendatakse loeng, teater ja intervjuud, on Eesti telemaastikul uus. Iga saate tuumikuks on Akadeemias esinenud lektor, kes mõtiskleb tulevikuühiskonna teemadel. Lektori loengule kommentaariks näidatakse lõike rahvusvahelise kunstnike grupi reageeringutest nädala teemale. Igas saates saab vaataja tuttavaks ka ühe trupiliikmega, kes tutvustab ennast, oma elu ja vaateid. Von Krahli Akadeemia tegijaid huvitab tulevik ning saates saavad sõna ka inimesed tänavalt, kes väljendavad oma tulevikuga seotud hirme ja unistusi. Kõiki telesaateid saab vaadata siit.
Von Krahli Akadeemia kulmineerub Eesti Vabariigi 90. juubeliaasta lõpetamisega 28. novembril Estonia kontserdisaalis, kus teeb kaasa ka Von Krahli rahvusvaheline trupp. Lõpuaktuse lavastus räägib ühe rahvusriigi tulevikust läbi inimeste unistuste ja hirmude, peegeldades kahe sügiskuu jooksul toimunud loenguid ja etendusi. Sündmuse lavastab Peeter Jalakas.